Ninja Gaiden

Ninja Gaiden on Team Ninjan kehittämä ja Tecmon julkaisema toimintaseikkailupeli Xboxille. Peli kävi läpi viiden vuoden kehitystyön ennen kuin Tecmo julkaisi sen vuonna 2004. Ninja Gaideniin on julkaistu laajennusosia ja kaksi uusittua versiotakin on julkaistu pienin parannuksin, Ninja Gaiden Black Xboxille ja Ninja Gaiden Sigma PlayStation 3:lle. 

Pelin päähenkilö on kuvitteellinen Ryu Hayabusa -niminen ninja, jonka tehtävänä tarinassa on saada takaisin varastettu Dark Dragon Blade, hyvin voimakas miekka. Ryu toisena tehtävänä on myös kostaa hänen klaaninsa teurastajalle.

1990-luvulla ilmestyneen Ninja Gaiden -pelisarjan innoittamana uusi Ninja Gaiden on suunniteltu uuteen maailmaan pohjautuen toiseen Team Ninjan luomukseen, Dead or Alive -pelisarjaan. Tecmo on kohdistanut Ninja Gaidenin erityisesti ei-japanilaiselle yleisölle, ja huolimatta vaikeuksista saada sisällön luokitukset johtuen pelin rajusta väkivallasta, se otettiin yleisesti hyvin vastaan, muun muassa Pohjois-Amerikassa sitä myytiin yli 360 000 kappaletta sen ensimmäisen kuukauden aikana. Ninja Gaidenia ei kuitenkaan saatu julkaistua joissain maissa kyseisten maiden sensuurin vuoksi, ja Japanin myynti oli kehnoa myyden vain 60 000 kappaletta peliä neljä kuukautta julkaisunsa jälkeen.

Ninja Gaidenin hyvien kontrollien, teknisten ratkaisujen ja merkittävän haasteen ansiosta se tarjosi jopa kokeneillekin pelaajille kunnon haastetta. Ninja Gaidenia onkin sanottu yhdeksi parhaimmaksi ja haastavammaksi peliksi koskaan.

 Kehitys 
Tomonobu Itagaki ja Team Ninja alkoivat suunnitella sarjan seuraavaa peliä vuonna 1999, Dead or Alive -sarjan pelien välissä. Itagaki päätti käynnistää pelisarjan uudelleen, ja seuraavan pelin haluttiin mahtuvan Dead or Alive -pelien juonelliseen jatkumoon. Pelin oli tarkoitus sijoittua ajallisesti kaksi vuotta ennen ensimmäistä Dead or Alivea. Itagakin mukaan Ninja Gaidenilla ei ole "käytännössä mitään tekemistä" sarjan alkuperäisten 8-bittisille konsoleille ilmestyneiden pelien kanssa, vaan Team Ninja alkujaan kehitti konseptia kokonaan uudelle toimintapelille. Pelin nimeksi tuli Ninja Gaiden vasta Tecmon johdon pyynnöstä.

Ninja Gaidenia suunniteltiin aluksi Segan NAOMI-kolikkopelialustalle, mutta se siirtyi Dreamcastille. Vuoden 2001 alussa Sega lopetti Dreamcastin valmistuksen ja siirtyi kehittämään pelejä muillekin alustoille. Tecmo järjesti kotisivuillaan kyselyn, jossa kysyttiin, mille alustalle pelaajat haluaisivat mieluiten Ninja Gaidenin ilmestyvän. Kyselyssä vaihtoehtoina olivat PlayStation 2, GameCube, Xbox tai Game Boy Advance; suosituin vaihtoehto oli GameCube, ja toisena tuli PlayStation 2.

Vuoden 2000 lopulla Microsoft lähetti ensimmäiset Xboxin kehitysyksiköt Team Ninjalle. Itagakin mielestä Microsoftin päätös tehdä Xboxin arkkitehtuurista PC:n kaltainen oli tärkeä liike, koska se teki pelien kehittämisestä paljon helpompaa. Konsolin tehokkuus kilpailijoihin verrattuna nähtiin vakuuttavana, minkä takia pelin kehitys siirtyi vuoden 2001 alussa PlayStation 2:lta Xboxille. Tecmo kertoi vuoden 2002 E3-messuilla, kuinka Dead or Alive 3 tulisi yksinoikeudella Xboxille konsolin julkaisun yhteydessä ja Ninja Gaiden pian sen jälkeen. Tämä teki Tecmosta yhden ensimmäisistä japanilaisista pelitaloista, jotka kehittivät pelejä yksinoikeudella Xboxille.

Itagaki halusi Ninja Gaidenin nopeuden tuovan satunnaisille pelaajille mukavuutta ja nautintoa, hardcore-pelaajille taas syvyyttä. Hän pyrki Team Ninjan kanssa tekemään animaatioista sulavia, Ryun ohjaamisesta pelaajan syötteisiin reagoivaa sekä kamerasta hyvän pelattavuuden mahdollistavaa. Toisin kuin NESille julkaistut sarjan aiemmat pelit, Ninja Gaiden ei hänen mukaansa edellyttänyt vihollisten käyttäytymisen muistamista, vaan pikemminkin refleksejä.

 Julkaisut 

Team Ninja jatkoi pelin päivittämistä julkaisun jälkeen, julkaisemalla kaksi Hurricane Packia ilmaisesti ladattaviksi, joka lisäsi peliin extrasisältöä, uusia pelihaasteita ja pelimoottorin parannuksia. Nämä tulivat mukaan suoraan vuonna 2005 julkaistuun, Ninja Gaidenin remake-peliin nimellä Ninja Gaiden Black. Kaksi vuotta myöhemmin peli julkaistiin hieman uudistettuna seuraavan sukupolven konsolille, PlayStation 3:lle nimellä Ninja Gaiden Sigma. Huolimatta tehokkaammasta alustasta, pelin viaksi lueteltiin puutteellisuus verrattuna Xboxille ilmestyneisiin aiempiin versioihin. Sigma-versio julkaistiin myöhemmin PlayStation Vitalle nimellä Ninja Gaiden Sigma Plus.

 Hahmot 
 Ryu Hayabusa – pelin päähenkilö, joka on lähtenyt etsimään väärille teille kadonnutta miekkaa sekä kostamaan klaaninsa puolesta.
 Rachel – naispuolinen henkilö, joka etsii siskoaan Almaa, tappaakseen hänet johtuen siitä, että hän on muuttunut demoniksi. Hän joutuu aika ajoin pulaan, jolloin Ryun on pelastettava hänet.
 Doku – demoni, joka teurasti Hayabusan klaanin ja varasti Dark Dragon Bladen.
 Alma – Rachelin sisko, joka on muuttunut demoniksi. Ryu joutuu aika ajoin taistelemaan Almaa vastaan.

 Vastaanotto 

Pelit-lehden aikalaisarviossa Ninja Gaidenia kehuttiin taistelun näyttävyydestä ja sen hallinnan tuomasta korkeasta vaikeustasosta. Pelin ympäristöjä pidettiin graafisesti vaikuttavina, laajoina ja kauniina. Lopuksi pelin sanottiin olevan "tuhti annos häkellyttävän monipuolista ja poikkeuksellisen vaikeaa mätkintäviihdettä."

GameSpot vertasi Ryun akrobaattisuutta ja sulavaa ohjattavuutta samoihin aikoihin ilmestyneeseen Ubisoftin Prince of Persia: The Sands of Timeen.

 Lähteet 

 Aiheesta muualla 



 Pelin virallinen sivusto
 Microsoftin virallinen sivusto

Luokka:Ninja Gaiden
Luokka:Vuoden 2004 videopelit
Luokka:Toimintaseikkailupelit
Luokka:Xbox-pelit
Luokka:Xbox 360 -pelit
Luokka:PlayStation 3 -pelit

hr:Ninja Gaiden Sigma